ET Euroopa Liidu Teataja C 85/4

KOMISJONI OTSUS,

17. märts 2011,

millega antakse Horvaatia Vabariigile volitused ühinemiseelse abi V rahastamisvahendist (põllumajanduse ja maaelu arendamine) meetmete 301 ja 302 jaoks antava abi haldamiseks ühinemiseelsel perioodil

2011/C 85/04

EUROOPA KOMISJON,

võttes arvesse Euroopa Liidu toimimise lepingut,

võttes arvesse nõukogu 17. juuli 2006. aasta määrust (EÜ) nr 1085/2006, millega luuakse ühinemiseelse abi rahastamisvahend (1),

võttes arvesse komisjoni 12. juuni 2007. aasta määrust (EÜ) nr 718/2007, millega rakendatakse nõukogu määrust (EÜ) nr 1085/2006, millega luuakse ühinemiseelse abi rahastamisvahend, (2) eriti selle artiklit 14,

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust (edaspidi „finantsmäärus”), (3) eriti selle artiklit 53c ja artikli 56 lõiget 2,

võttes arvesse komisjoni 23. detsembri 2002. aasta määrust (EÜ, Euratom) nr 2342/2002, millega kehtestatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 üksikasjalikud rakenduseeskirjad (edaspidi „rakenduseeskirjad”), (4) eriti selle artiklit 35,

ning arvestades järgmist:

(1) Määruses (EÜ) nr 1085/2006 on sätestatud kandidaatriikidele ja potentsiaalsetele kandidaatriikidele antava ühinemiseelse abi eesmärgid ja põhimõtted ajavahemikuks 2007–2013 ning antud komisjonile vastutus kõnealuse abi rakendamise eest.

(2) Määruse (EÜ) nr 718/2007 artiklitega 11–14, 18 ja 186 on komisjonile antud võimalus anda abisaajale riigile haldusvolitused ning määratud sellise volitamise nõuded seoses ühinemiseelse abi V rahastamisvahendiga, mis on ette nähtud põllumajanduse ja maaelu arendamiseks.

(3) Määruse (EÜ) nr 718/2007 artikli 7 kohaselt sõlmivad komisjon ja abisaaja riik raamlepingu, et sätestada ning leppida kokku ELilt abisaajale riigile antava rahalise abiga seotud koostöö eeskirjad. Vajaduse korral võib raamlepingut täiendada valdkondliku lepingu või valdkondlike lepingutega, mis hõlmavad konkreetset rahastamisvahendit käsitlevaid sätteid.

(4) Abisaajale riigile haldusvolituste andmiseks peavad olema täidetud finantsmääruse artiklis 53c ja artikli 56 lõikes 2 ning rakenduseeskirjade artiklis 35 sätestatud tingimused.

(5) Horvaatia Vabariigi valitsuse ja Euroopa Liidu Komisjoni vahel sõlmiti 17. detsembril 2007 raamleping, mis käsitleb koostööeeskirju ELi finantsabi andmiseks Horvaatia Vabariigile ühinemiseelse abi rahastamisvahendi alusel abi andmise raames.

(6) Ühinemiseelse abi rahastamisvahendi programmis põllumajanduse ja maaelu arendamiseks Horvaatia Vabariigis (edaspidi „IPARDi programm”), mille komisjon kiitis heaks 25. veebruari 2008. aasta otsusega K(2008) 690 kooskõlas määruse (EÜ) nr 1085/2006 artikli 7 lõikega 3 ja määruse (EÜ) nr 718/2007 artikliga 184, on sätestatud ühenduse iga-aastase toetuse kava ja rahastamisleping.

(7) Valdkondliku lepinguga, mille 12. jaanuaril 2009 sõlmisid Euroopa Liidu Komisjon Euroopa Liidu nimel ja Horvaatia Vabariigi valitsus Horvaatia Vabariigi nimel, on täiendatud raamlepingu sätteid ning nähtud ette erisätted IPARDi programmi rakendamiseks ja elluviimiseks.

(8) Komisjon muutis IPARDi programmi viimati 26. novembril 2010 otsusega K(2010) 8462.

(9) Vastavalt komisjoni määruse (EÜ) nr 718/2007 artiklile 21 peab abisaaja riik määrama järgmised IPARDi programmi rakendamise eest vastutavad organid ja ametiasutused: pädev akrediteeriv ametnik, riiklik eelarvevahendite käsutaja, riiklik fond, haldusasutus, IPARDi asutus ja auditiasutus.

(10) Horvaatia valitsus on määranud riiklikuks fondiks riikliku fondi sektori, kes kuulub rahandusministeeriumi juurde kuuluva riigikassa alluvusse ning täidab valdkondliku lepingu I lisas määratud ülesandeid ja kohustusi.

(11) Horvaatia valitsus on määranud IPARDi asutuseks sõltumatu avalik-õigusliku institutsioonina toimiva põllumajanduse, kalanduse ja maaelu arengu makseasutuse, kes täidab valdkondliku lepingu I lisas määratletud ülesandeid ja kohustusi.

(12) Horvaatia valitsus on määranud haldusasutuseks maaelu arengu direktoraadi (SAPARDi/IPARDi programmi haldusasutus), kes kuulub põllumajanduse, kalanduse ja maaelu arengu ministeeriumi alluvusse ning täidab valdkondliku lepingu I lisas määratud ülesandeid ja kohustusi.

(13) Pädev akrediteeriv ametnik teatas Euroopa Komisjonile 12. novembril 2008 vastavalt määruse (EÜ) nr 718/2007 artikli 12 lõikele 3 riikliku eelarvevahendite käsutaja ja riikliku fondi akrediteerimisest.

(14) Riiklik eelarvevahendite käsutaja teatas Euroopa Komisjonile 12. novembril 2008 vastavalt määruse (EÜ) nr 718/2007 artikli 13 lõikele 3 ühinemiseelse abi V rahastamisvahendi (maaelu arendamine) meetmete 101, 103 ja 301 haldamise ja rakendamise eest vastutava tegevusstruktuuri akrediteerimisest. Riiklik eelarvevahendite käsutaja otsustas 6. mail 2010 lisada riiklikku akrediteerimisakti käsitlevale otsusele addendumi seoses IPARDi meetmega 301.

(15) Riiklik eelarvevahendite käsutaja teatas Euroopa Komisjonile 28. mail 2010 vastavalt määruse (EÜ) nr 718/2007 artikli 13 lõikele 3 ühinemiseelse abi V rahastamisvahendi (maaelu arendamine) osameetme 202/1 (oskuste omandamine) ning meetmete 302 (maapiirkondade majandustegevuse mitmekesistamine ja arendamine) ja 501 (tehniline abi) haldamise ja rakendamise eest vastutava tegevusstruktuuri akrediteerimisest.

(16) Riiklik eelarvevahendite käsutaja teatas Euroopa Komisjonile 21. detsembril 2010 ühinemiseelse abi V rahastamisvahendi (maaelu arendamine) osameetme 202/1 (oskuste omandamine) haldamise ja rakendamise eest vastutava tegevusstruktuuri akrediteeringu tühistamisest.

(17) Horvaatia ametiasutused esitasid 16. märtsil 2009 komisjonile meetmete 101, 103 ja 301 abikõlblike kulude loetelu kooskõlas valdkondliku lepingu artikli 32 lõikega 3. Komisjon kiitis kõnealuse loetelu heaks 8. aprillil 2009.

(18) Horvaatia ametiasutused esitasid 29. oktoobril 2010 komisjonile meetme 302 abikõlblike kulude viimati muudetud loetelu kooskõlas valdkondliku lepingu artikli 32 lõikega 3. Komisjon kiitis kõnealuse loetelu heaks 10. novembril 2010.

(19) Horvaatia ametiasutused esitasid 24. novembril 2009 komisjonile meetme 501 abikõlblike kulude loetelu kooskõlas valdkondliku lepingu artikli 32 lõikega 3. Komisjon kiitis kõnealuse loetelu heaks 29. märtsil 2010.

(20) Põllumajanduse, kalanduse ja maaelu arengu makseasutus, kes toimib IPARDi asutusena ning maaelu arengu direktoraat (SAPARDi/IPARDi programmi haldusasutus), kes toimib korraldusasutusena, vastutavad nende kolme meetme rakendamise eest, mille riiklik eelarvevahendite käsutaja valis akrediteerimiseks IPARDi programmi seitsme meetme hulgast: 301 (maapiirkondade infrastruktuuri täiustamine ja arendamine), 302 (maapiirkondade majandustegevuse mitmekesistamine ja arendamine) ja 501 (tehniline abi), nagu on programmis määratletud; lisaks vastutavad nad nende kahe meetme eest, mille haldamise volitused anti 2009. aastal.

(21) Raamlepingu artikli 19 lõike 1 nõuete arvessevõtmiseks vastavad ELi-poolse kaasrahastamise tingimustele üksnes sellised käesoleva otsuse kohased kulud, mis on makstud pärast haldusvolituste andmist käsitleva otsuse kuupäeva, välja arvatud raamlepingu artikli 19 lõikes 2 osutatud meetmega 501 (tehniline abi) seotud kulud ja määruse (EÜ) nr 718/2007 artikli 172 lõike 3 punktis c osutatud üldkulud. Kulud on abikõlblikud, kui need on kooskõlas usaldusväärse finantshalduse põhimõttega ning eelkõige säästlikkuse ja tasuvuse põhimõttega.

(22) Määruses (EÜ) nr 718/2007 on sätestatud, et kõnealuse määruse artikli 18 lõikes 2 kohaselt võib eelneva heakskiidu nõudest loobuda iga asjaomase haldus- ja kontrollisüsteemi tõhusa toimimise analüüsi alusel; kõnealuses määruses on sätestatud ka nimetatud analüüsi korraldamise üksikasjalikud eeskirjad.

(23) Vastavalt määruse (EÜ) nr 718/2007 artiklitele 14 ja 18 on kõnealuse määruse artiklites 11, 12 ja 13 osutatud akrediteerimine läbi vaadatud ning muu hulgas kohapealsete kontrollide käigus uuritud asjaomaste organite ja ametiasutuste menetlusi ja struktuure, mida on kirjeldatud riikliku eelarvevahendite käsutaja esitatud taotluses.

(24) Komisjon kontrollis meedet 301 (maapiirkondade infrastruktuuri täiustamine ja arendamine) ning meedet 302 (maapiirkondade majandustegevuse mitmekesistamine ja arendamine) sellise süsteemi põhjal, mida saab rakendada kõigi asjakohaste elementide puhul, kuid mida veel ei rakendata.

(25) Kuigi käesolev otsus ei hõlma auditiasutust, on kohapealsete kontrollide käigus hinnatud, kuivõrd kõnealune asutus on valmis toimima talituslikult sõltumatu auditiorganina selleks ajaks, kui komisjonile esitatakse akrediteerimispakett haldusvolituste andmiseks.

(26) Finantsmääruse artikli 56 lõike 2 ning määruse (EÜ) nr 718/2007 artiklite 11–13 nõuete täitmist Horvaatia poolt on hinnatud kohapealsete kontrollide käigus.

(27) Hindamise tulemused on näidanud, et Horvaatia täidab meetmetega 301 ja 302 seotud nõudeid. Siiski ei ole põllumajanduse, kalanduse ja maaelu arengu makseasutus, kes toimib IPARDi asutusena, veel nõuetekohaselt rakendanud meetme 501 rakendamiseks täidetavate ülesannete akrediteerimiskriteeriumeid.

(28) Seetõttu on asjakohane loobuda vastavalt määruse (EÜ) nr 718/2007 artikli 18 lõikele 2 finantsmääruse artiklis 165 osutatud eelneva heakskiidu nõudest ning anda riiklikule eelarvevahendite käsutajale, riiklikule fondile, IPARDi asutusele ja haldusasutusele Horvaatia programmi meetmete 301 ja 302 detsentraliseeritud haldusvolitused,

ON VASTU VÕTNUD JÄRGMISE OTSUSE:

Artikkel 1

1. Asjaomastele organitele antakse volitused ühinemiseelse abi V rahastamisvahendist (põllumajanduse ja maaelu areng) antava abi haldamiseks käesolevas otsuses sätestatud tingimustel.

2. Määruse (EÜ) nr 718/2007 artikli 18 lõike 2 kohaselt loobutakse nõudest, et komisjon peab eelnevalt heaks kiitma Horvaatia Vabariigi haldamis-, maksmis- ja rakendamisülesanded, mis on seotud meetmega 301 (maapiirkondade infrastruktuuri täiustamine ja arendamine) ning meetmega 302 (maapiirkondade majandustegevuse mitmekesistamine ja arendamine).

Artikkel 2

Käesolevat otsust kohaldavad järgmised struktuurid, organid ja ametiasutused, mille Horvaatia Vabariik on määranud ühinemiseelse abi V rahastamisvahendi programmi meetmete 301 ja 302 haldamiseks:

a) riiklik eelarvevahendite käsutaja;

b) riiklik fond;

c) ühinemiseelse abi V rahastamisvahendi tegevstruktuur: — haldusasutus; — IPARDi asutus.

Artikkel 3

1. Haldusvolitused antakse käesoleva otsuse artiklis 2 sätestatud struktuuridele, organitele ja ametiasutustele.

2. Riigi ametiasutused kontrollivad käesoleva otsuse artiklis 2 sätestatud struktuure, organeid ja ametiasutusi täiendavalt, et kindlustada haldus- ja kontrollisüsteemi rahuldav toimimine. Kontrolle tehakse enne seda, kui esitatakse esimene kuludeklaratsioon artikli 1 lõikes 2 sätestatud meetmetega seotud hüvitamise taotlemiseks.

Artikkel 4

1. Enne käesoleva otsuse kuupäeva makstud kulud ei ole mingil juhul abikõlblikud, välja arvatud määruse (EÜ) nr 718/2007 artikli 172 lõike 3 punktis c osutatud üldkulud.

2. Kulud on abikõlblikud, kui need on kooskõlas usaldusväärse finantshalduse põhimõttega ning eelkõige säästlikkuse ja tasuvuse põhimõttega.

Artikkel 5

1. Ilma et see piiraks IPARDi programmi raames üksikutele abisaajatele abi andmise otsuseid, kohaldatakse meetmega 301 seotud kulude abikõlblikkuse eeskirju, mille Horvaatia esitas 16. märtsi 2009. aasta kirjas nr „Klass: NP 018-04/09-01/106, viitenumber: 525-12-3-0472/09-2” ja mis registreeriti komisjonis 26. märtsil 2009 numbri 8151 all.

2. Ilma et see piiraks IPARDi programmi raames üksikutele abisaajatele abi andmise otsuseid, kohaldatakse meetmega 302 seotud kulude abikõlblikkuse eeskirju, mille Horvaatia esitas 19. oktoobri 2010. aasta kirjas nr „Klass: NP 011-02/09-01/72, viitenumber: 525-12-3-0473/10-30” ja mis registreeriti komisjonis 29. oktoobril 2010 numbri 761752 all.

Artikkel 6

1. Komisjon jälgib, kuidas täidetakse haldusvolituste andmise nõudeid, mis on sätestatud määruse (EÜ) nr 718/2007 artiklis 17.

2. Kui komisjon leiab, et Horvaatia ei täida enam käesoleva otsusega ette nähtud kohustusi, võib ta antud haldusvolitused igal ajal käesoleva otsuse rakendamise jooksul tühistada või peatada, lähtudes määruse (EÜ) nr 718/2007 artiklist 19.

3. Horvaatia Vabariik tagab vastavalt komisjoni määruse (EÜ) nr 718/2007 artiklis 19 sätestatule:

— pettuse ja eeskirjade eiramise kahtluse juhtumite uurimise ja tõhusa käsitlemise ning komisjoni määruses (EÜ) nr 1828/2006 osutatud korraga samaväärse kontrolli- ja aruandluskorra toimimise;

— pettuste vältimise meetmete rakendamise Horvaatia riigiasutustes. Pettuste vältimiseks vastuvõetud meetmetest teavitatakse ka komisjoni.

Brüssel, 17. märts 2011 Komisjoni nimel komisjoni liige Dacian CIOLOŞ

(1) ELT L 210, 31.7.2006, lk 82.

(2) ELT L 170, 29.6.2007, lk 1.

(3) EÜT L 248, 16.9.2002, lk 1.

(4) EÜT L 357, 31.12.2002, lk 1.